Anundsen: Dette er ikke valgkamp

VAR RESTRIKTIV: Justisminister Anders Anundsen var meget bekymret for hvordan den rødgrønne regjeringen brukte sitt embetsverk i valgkamper - i 2009. Foto:Robert S. Eik,VG

La frem strengt forslag i Stortinget i 2009: Slik ville Anundsen begrense bruken av embetsverket i valgkamp

I 2009 la daværende stortingsrepresentant Anders Anundsen (Frp) frem et forslag i Stortinget der han etterlyste en strengere regelverk for bruk av statsrådenes embetsverk i valgkamper.

Oppdatert 25. august 2015

Artikkelen er over fem år gammel

I det såkalte dok. 8-forslaget skriver Anundsen og partikollegene Ulf Erik Knudsen og Øyvind Vaksdal:

«Forslagsstillerne viser til at det er en rekke eksempler på at statsråder bruker embetsverket som en del av egen valgkampvirksomhet, noen ganger helt uten å unndra seg fra det, andre ganger ved å forsøke å kombinere ulike typer arrangementer. Forslagsstillerne er bekymret over at utviklingen ser ut til å gå i retning av at embetsverket i større grad brukes på en måte som kan sette dets integritet i fare og svekke embetsverkets nøytralitet».







Får kritikk for skrytevideo

Den gangen var det en rødgrønn regjering i Norge, ledet av statsminister Jens Stoltenberg (Ap).

I går – tre uker før valgdagen 14. september – publiserte Justisdepartementet en video som mange kritikere hevder er en ren skryte- og valgkampvideo.

Lederen av Stortingets justiskomité og nestleder i Ap, Hadia Tajik, reagerer kraftig på Anundsens video.

Det gjør også Aps stortingsrepresentant Jette F. Christensen. Hun mener Frp-statsråden har gjort seg skyldig i en «feiltolkning» av det norske embetsverkets funksjon.

– Forslaget er interessant og det var en diskusjon om dette i Stortinget. Forslaget viser at stortingsrepresentant Anundsen hadde et reflektert forhold til embetsverkets rolle overfor statsråden. Hvis denne instruksen hadde blitt utformet, så hadde det vært interessant å vite om han mener at det hadde vært brutt med denne videoen, sier hun.

– Embetsverket skal ikke behandles som et valgkampapparat hverken for et parti eller for en statsråd personlig, fastslår medlemmet av Stortingets kontroll- og konstitusjonskomité.

– Er det det som skjer her?

– Det er flere eksperter som nå har sagt at dette er en problematisk bruk av embetsverkets tid og en feiltolkning av deres funksjon. Det er jeg enig i.

Anundsen: Det er en «informasjonsvideo»

Overfor VG sier Anundsen at det ikke er noe motsetningsforhold mellom hans video – og forslaget han fremmet i Stortinget.

Grunnen er at Anundsen ikke mener at han har fått laget en «valgkampvideo», men en «informasjonsvideo».

– Dette forslaget handler om noe helt annet. Det har ingenting med en informasjonsvideo fra et departement å gjøre. Forslaget kom i oppfølgingen av statsråders bruk av kommunikasjonsarbeidere på valgkampreiser. Nå snakker vi om at departementet bidrar til informasjon om fakta i hva regjeringen har levert på justis- og beredskapsområdet, sier Anundsen.

– Hva mener du kan defineres som valgkampvirksomhet?

– Det er i denne sammenhengen for eksempel valgmøter i regi av partiene.

– Hvorfor er dette ikke valgkampvirksomhet, når videoen publiseres tre uker før valget?

– Dette er en ren informasjonsvideo i regi av departementet, og er således ikke valgkampvirksomhet, sier Anundsen.

Publisert: 25.08.15 kl. 10:38 Oppdatert: 25.08.15 kl. 11:41

Les også